Գորիսյան իրադարձությունների աղմուկը միախառնվեց ոչ պակաս աղմկահարույց այլ իրադարձությունների, երբ Վերահսկիչ պալատը բացահայտեց պետական կառավարման համակարգում տեղ գտած թալանն ու կողոպուտը, պետական միջոցների յուրացումն ու փոշիացումը: Միլիարդավոր դրամների կորուստ, պետության հաշվին` շքեղաշուք առանձնատների ձեռքբերում արտասահմանում, կամայականություններ ու թալան: Այն ամենը, ինչը ներկայացրեց ՎՊ-ն` մեկ անգամ ևս հաստատում է, որ տարիներ շարունակ մամուլի էջերում հրապարակված նյութերը, լրագրողական դիտարկումներն անհող ու անհիմք չեն, որ ամենաթողությունը նաև տարածվել է նախարարութ յուններ ու մարզպետարաններ` այսպես աղքատացնելով երկիրը, այսպես մարդկանց մեջ մեծացնելով անվստահությունն ու հիասթափությունը: Մեր թերթն` առաջիններից մեկը, անդրադարձավ մի շարք ԾԻԳ-երի կողմից իրականացրած թալանին, սակայն ժամանակին շատերը չկամեցան ուշադրություն սևեռել, չկամեցան հանրային քննարկման նյութ դարձնել… Մեր թերթը նաև ժամանակին գրեց այսպես կոչված «գազային մանիպուլյացիաների» մասին, ու դարձյալ լռություն: Սակայն այսօր արդեն, իբրև նոր սկանդալային բացահայտում, պաշտոնապես խոսվում է այն մասին, որ ՀայՌուսգազարդը իրանական գազը միավորելով Ռուսաստանից ստացած գազին` իր սեփական սակագներն է հաստատում` այսպես հարվածելով հայաստանյան տնտեսությանը, այսպես հայաստանցուն պատճառելով չհիմնավորված ֆինանսական դժվարություններ: Իսկ այս ամենի արդյունքում, հատկապես մարզերում, օրավուր ավելանում է արտագաղթողների թիվը…